CELEX: 32018R0211
Language: hu
Date: 2017-11-21 00:00:00
Title: A Bizottság (EU) 2018/211 felhatalmazáson alapuló rendelete (2017. november 21.) a lazacra vonatkozó balti-tengeri visszadobási terv létrehozásáról

14.2.2018   
            
            
               HU
            
            
               Az Európai Unió Hivatalos Lapja
            
            
               L 41/1
            
         A BIZOTTSÁG (EU) 2018/211 FELHATALMAZÁSON ALAPULÓ RENDELETE
   (2017. november 21.)
   a lazacra vonatkozó balti-tengeri visszadobási terv létrehozásáról
   AZ EURÓPAI BIZOTTSÁG,
   Tekintettel az Európai Unió működéséről szóló szerződésre,
   tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére,
   mivel:
   
               (1)
            
            
               Az 1380/2013/EU rendelet célja, hogy a fogási korlátok hatálya alá tartozó fajok állományait érintő fogások kirakodására irányuló kötelezettség bevezetésével minden uniós halászati tevékenységben fokozatosan felszámolja a visszadobás gyakorlatát.
            
         
               (2)
            
            
               Az 1380/2013/EU rendelet 15. cikke (1) bekezdésének a) pontja szerint 2015. január 1-jétől kirakodási kötelezettség vonatkozik a lazac halászatára.
            
         
               (3)
            
            
               Az 1380/2013/EU rendelet 15. cikkének (6) bekezdése felhatalmazza a Bizottságot arra, hogy – az említett rendelet 9. cikke alapján létrehozott többéves tervek hiányában – a kirakodási kötelezettség végrehajtásának részleteit meghatározó visszadobási tervet fogadjon el egy hároméves kezdeti időszakra, amely további három évre meghosszabbítható. A visszadobási terveket a tagállamok által az illetékes tanácsadó testületekkel folytatott konzultációt követően kidolgozott közös ajánlások alapján kell elfogadni.
            
         
               (4)
            
            
               Az 1396/2014/EU felhatalmazáson alapuló bizottsági rendelet (2) visszadobási tervet határozott meg a lazac, a hering, a spratt és a közönséges tőkehal balti-tengeri halászatára vonatkozóan. A visszadobási terv tartalmaz többek között a közönséges tőkehalra és a lazacra vonatkozó kirakodási kötelezettség alóli mentességet az említett fajok vonatkozásában tapasztalható magas túlélési arányok miatt, 1380/2013/EU rendelet 15. cikke (4) bekezdésének b) pontjában meghatározott rendelkezésekkel összhangban. A 1396/2014/EU felhatalmazáson alapuló rendelet 2017. december 31-én hatályát veszti.
            
         
               (5)
            
            
               Az (EU) 2016/1139 európai parlamenti és tanácsi rendelet (3) többéves tervet vezet be a közönséges tőkehal, a hering és a spratt balti-tengeri halászatára vonatkozóan. Ez a többéves terv nem terjed ki a lazacállományokra és az ezen állományt érintő balti-tengeri halászatra.
            
         
               (6)
            
            
               A lazacállományra és az ezen állományt érintő balti-tengeri halászatra vonatkozó többéves terv hiányában a kirakodási kötelezettségnek az 1396/2014/EU felhatalmazáson alapuló rendelet hatályvesztése után történő végrehajtására vonatkozó részleteket a tagállamok által benyújtott közös ajánláson alapuló új visszadobási terv keretében kell elfogadni.
            
         
               (7)
            
            
               Dánia, Németország, Észtország, Lettország, Litvánia, Lengyelország, Finnország és Svédország közvetlen halászati gazdálkodási érdekekkel bír a Balti-tengeren. Ezek a tagállamok 2017. május 31-én, a Balti-tengeri Tanácsadó Testülettel folytatott konzultációt követően közös ajánlást (4) nyújtottak be a Bizottsághoz. Az érintett tudományos testületek tudományos hozzájárulást nyújtottak.
            
         
               (8)
            
            
               A közös ajánlás szerint az 1396/2014/EU felhatalmazáson alapuló rendeletben előírt, a csapdahálóval, kosárral/rákcsapdával, hálóvarsával és varsával fogott lazacra vonatkozó kirakodási kötelezettség alóli mentességet 2017. december 31 után is alkalmazni kell.
            
         
               (9)
            
            
               A közös ajánlás a magas túlélési arányt igazoló tudományos bizonyítékokon alapul, amelyeket a Balti-tengeri Halászati Fórum (BALTFISH) szolgáltatott és a Halászati Tudományos, Műszaki és Gazdasági Bizottság (HTMGB) is áttekintett. A HTMGB úgy ítélte meg, hogy mivel ezek az eszközök a halak statikus hálószerkezet segítségével történő csapdába ejtésével működnek – szemben például a begabalyítással vagy a horogra akasztással –, okkal feltételezhető, hogy ezen eszközöket alacsony mortalitás jellemzi.
            
         
               (10)
            
            
               A közös ajánlás által javasolt intézkedések megfelelnek az 1380/2013/EU rendelet 15. cikke (6) bekezdésének, ezért azok az 1380/2013/EU rendelet 18. cikkének (3) bekezdése szerint belefoglalandók ebbe a rendeletbe.
            
         
               (11)
            
            
               Mivel az 1396/2014/EU felhatalmazáson alapuló rendelet 2017. december 31-én hatályát veszti, ezt a rendeletet 2018. január 1-jétől kell alkalmazni,
            
         ELFOGADTA EZT A RENDELETET:
   1. cikk
   A rendelet tárgya és hatálya
   Ez a rendelet meghatározza a kirakodási kötelezettség végrehajtásának részleteit a lazac, a hering, a spratt és a közönséges tőkehal balti-tengeri halászata során kifogott lazac tekintetében.
   2. cikk
   Fogalommeghatározások
   E rendelet alkalmazásában:
   1.   „Balti-tenger”: a 218/2009/EK európai parlamenti és tanácsi rendelet (5) III. mellékletében meghatározott ICES IIIb, IIIc és IIId körzet.
   3. cikk
   Túlélési arányon alapuló mentesség
   (1)   Az 1380/2013/EU rendelet 15. cikkének (1) bekezdésétől eltérve a kirakodási kötelezettség nem vonatkozik a csapdahálóval, kosárral/rákcsapdával, hálóvarsával és varsával fogott lazacra.
   (2)   Az (1) bekezdésben említett körülmények között kifogott, a rendelkezésre álló kvótán felüli, vagy a minimális védelmi referenciaméret alatti lazacot vissza kell engedni a tengerbe.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2018. január 1-jétől2020. december 31-ig kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 21-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 354., 2013.1.28., 22. o.
   
   
      (2)  A Bizottság 1396/2014/EU felhatalmazáson alapuló rendelete (2014. október 20.) a balti-tengeri visszadobási terv elkészítéséről (HL L 370., 2014.12.30., 40. o.).
   
      (3)  Az Európai Parlament és a Tanács (EU) 2016/1139 rendelete (2016. július 6.) a közönséges tőkehal, a hering és a spratt balti-tengeri állományaira és a halászatukra vonatkozó többéves terv létrehozásáról, a 2187/2005/EK tanácsi rendelet módosításáról és az 1098/2007/EK tanácsi rendelet hatályon kívül helyezéséről (HL L 191., 2016.7.15., 1. o.).
   
      (4)  „A BALTFISH magas szintű munkacsoport közös ajánlása a balti-tengeri visszadobási terv körvonalairól”, beküldve 2014. május 27-én és 2017. május 31-én.
   
      (5)  Az Európai Parlament és a Tanács 218/2009/EK rendelete (2009. március 11.) az Atlanti-óceán északkeleti részén halászatot folytató tagállamok névleges fogási statisztikájának benyújtásáról (HL L 87., 2009.3.31., 70. o.).